Združenie Samosprávne kraje Slovenska

Združenie **Samosprávne kraje Slovenska** (skrátene „SK8“) je dobrovoľným, záujmovým, na štáte i politických stranách nezávislým združením ôsmich samosprávnych krajov na Slovensku. Bolo založené 16. mája 2006 v Bratislave predsedami všetkých samosprávnych krajov. Predstavuje jediné združenie na Slovensku reprezentujúce celú regionálnu samosprávu.

## Ciele a poslanie
Združenie vo vzťahu k samosprávnym krajov, ktoré sú členmi združenia, plní najmä koordinačnú, iniciatívnu a metodicko-informačnú funkciu.

Medzi základné ciele združenia patrí hlavne:

* Obhajoba záujmov samosprávnych krajov a ich obyvateľov pri rešpektovaní ich autonómneho postavenia
* Zjednocovanie postupu členov združenia pri vykonávaní im zverených kompetencií
* Zapájanie predstaviteľov krajov do riešení spoločných problémov samosprávy a do prípravy spoločných stratégií
* Navrhovanie vecne príslušným ústredným orgánom štátnej správy návrhy na riešenia problémov územnej samosprávy
* Zhromažďovanie podkladov a analýza problémov výkonu krajskej samosprávy
* Poskytovanie poradenskej činnosti v otázkach praktického uplatňovania zákonov, týkajúcich sa práv a povinností krajov
* Organizovanie podujatí za účelom osvety o dôležitosti krajov a regiónov

## Členovia združenia
Členmi združenia SK8 sú všetky samosprávne kraje Slovenskej republiky. 

## Orgány združenia
náhľad|Rokovanie Zhromaždenia SK8 v Starej Ľubovni
**Zhromaždenie združenia* – Je najvyšším orgánom SK8. Schvaľuje základné smery, činnosti a úlohy združenia, rozpočet združenia, odborné sekcie a robí ďalšie zásadné rozhodnutia. Členmi Zhromaždenia združenia sú predsedovia samosprávnych krajov. Zasadnutie sa koná raz štvrťročne.
**Predseda združenia* – Je výkonným orgánom združenia, ktorý sa za svoju činnosť zodpovedá Zhromaždeniu združenia. Riadi činnosť združenia a zastupuje ho navonok.
**Podpredsedovia združenia* – Zastupujú predsedu združenia v právach a povinnostiach, ktoré na ne prenesie.
**Kontrolór združenia* – Vykonáva kontrolu hospodárenia a účelného využívania finančných prostriedkov a majetku združenia.

## História predsedov SK8
* 2018súčasnosť / Jozef Viskupič, predseda Trnavského samosprávneho kraja
* 20092018 / Tibor Mikuš, predseda Trnavského samosprávneho kraja
* 20082009 / Vladimír Bajan, predseda Bratislavského samosprávneho kraja
* 20072008 / Pavol Sedláček (predseda Trenčianskeho samosprávneho kraja) a Juraj Blanár (predseda Žilinského samosprávneho kraja)
* 20062007 / Vladimír Bajan (predseda Bratislavského samosprávneho kraja) a Zdenko Trebuľa (predseda Košického samosprávneho kraja)

## Odborné sekcie
Sú odborným, metodickým a iniciatívnym orgánom združenia spravidla pre oblasť identickú s pôsobnosťou samosprávnych krajov.

* Zaujímajú stanovisko k návrhom zákonov a iným dokumentom v rámci pripomienkového konania.
* Pripravujú návrhy legislatívnych zmien potrebných z hľadiska samosprávy.
* Zúčastňujú sa odborných diskusií s predstaviteľmi ústredných orgánov štátnej správy pri príprave stratégií
* Prerokúvajú námety a žiadosti členov združenia a vypracúvajú návrhy koncepčných materiálov.
* Realizujú plnenie úloh v rámci vecnej pôsobnosti sekcie uložených Zhromaždením združenia.
* Predkladajú Zhromaždeniu združenia správu o ich plnení.

## Kancelária združenia
Združenie má kanceláriu, ktorá vedie agendu SK8 a spracúva návrhy materiálov na oficiálne rokovania. Zabezpečuje odborné, organizačné a administratívne úkony súvisiace s činnosťou združenia a jeho orgánov.

## Aktivity, projekty a spolupráce
Združenie SK8 realizuje viacero projektov, aktivít a podujatí. Uzatvára tiež partnerstvá a spolupráce s ďalšími organizáciami, inštitúciami a expertmi.

#### Podujatia
Organizácia celoslovenských verejných podujatí s cieľom upriamiť pozornosť na problematiku samosprávnych krajov. Združenie zorganizovalo konferencie ako napríklad: Z Európy do regiónov, Inovujme regióny či Rozvoj regiónov v čase kríz.

#### Prieskumy verejnej mienky

Počas posledných rokov si združenie dalo agentúram vypracovať prieskumy verejnej mienky. V roku 2024 vydali prieskum o vnímaní samosprávnych krajov v oblasti stredoškolského vzdelávania, sociálnych služieb a cestovného ruchu. V roku 2023 vydali prieskum o vnímaní samosprávnych krajov v oblasti regionálneho rozvoja, dopravy a zdravotníctva. V roku 2022 bol vypracovaný prieskum zameraný na vnímanie regionálneho rozvoja a kohéznej politiky obyvateľmi jednotlivých regiónov.

#### Publikácie
V roku 2022 vydalo združenie publikáciu s názvom *20 rokov samosprávnych krajov na Slovensku (2001-2021)*, ktorá približuje odbornej i širokej verejnosti komplexnú informáciu o fungovaní samosprávnych krajov počas dvoch dekád. Obsahuje jedenásť kapitol, v ktorých sa dočítate o histórií regionálnej samosprávy na území Slovenska, respektíve o postavení a úlohách súčasných žúp v demokratickom systéme štátu. V knihe tiež nájdete profily všetkých ôsmich samosprávnych krajov a kapitolu o združení SK8.

#### Cena regiónov
Združenie SK8 vyhlasuje ocenenie Cena regiónov v snahe podporiť, zviditeľniť a poďakovať aktívnym obyvateľom v regiónoch Slovenska. Verejné celoštátne ocenenie pre jednotlivcov za mimoriadny prínos k rozvoju samosprávnych krajov a regiónov. Prvý ročník sa uskutočnil v roku 2024. Slávnostný galavečer, kde bolo ocenených osem výnimočných ľudí v ôsmich kategóriách, bol odvysielaný na RTVS.
náhľad|Cena regiónov - ocenené osobnosti 1. ročníka
Ocenenie sa udeľuje v ôsmich kategóriách za:

* Vzdelávanie a veda
* Umenie a kultúra
* Rozvoj športu
* Zdravotníctvo a sociálne veci
* Rozvoj občianskej spoločnosti
* Férové podnikanie
* Mimoriadny čin
* Mimoriadne ocenenie za celoživotný prínos

## Referencie

## Externé odkazy
* Oficiálna webová stránka združenia Samosprávne kraje Slovenska
* Oficiálna webová stránka ocenenia Cena regiónov

Kategória:Verejná správa na Slovensku
Kategória:Samospráva
Kategória:Združenia